**Kariérové poradenstvo a zmeny od 1.9.2020**

Termín „kariérové poradenstvo“ je preferovaný v školstve a používame ho na označenie služieb v oblasti vzdelávania a zamestnanosti, ktorých cieľom je pomáhať jednotlivcom akéhokoľvek veku pri rozhodovaní o otázkach vzdelávania, odbornej prípravy, voľby zamestnania a rozvoji kariéry v ktorejkoľvek fáze ich života. Tento komplex služieb zahŕňa široké spektrum aktivít. Napríklad aktivity realizované v školách, ktoré majú pomôcť študentom ujasniť si ciele vlastnej kariéry a porozumieť svetu práce, individuálne alebo skupinové poradenstvo zamerané na voľbu vzdelávacej a profesijnej dráhy, na voľbu prvého zamestnania, zmenu zamestnania, na návrat do zamestnania (do pracovného procesu); ďalej služby v počítačovej podobe alebo online služby zamerané na poskytovanie informácií o povolaniach a možnostiach zamestnania, služby podporujúce proces rozhodovania o ďalšej kariére, tiež služby spracovávajúce a poskytujúce informácie o možnostiach zamestnania, vzdelávania a odbornej prípravy a i. ([www.komposyt/karieroveporadenstvo.sk](http://www.komposyt/karieroveporadenstvo.sk) : Š.Grajcár, M.Hargašová, D.Lepeňová).

Kariérové poradenstvo je u nás pomerne novou oblasťou, hoci sa už dlhodobo rozvíja ako súčasť psychológie v profesijnom poradenstve a celoživotného (biodromálneho) pohľadu na človeka. Postupne sa aj u nás začínajú vytvárať podmienky pre osobitnú profesiu kariérového poradcu. Prvý krok v školskom systéme je stanovený v Zákone č. 138/2019 Z.z. o pedagogických zamestnancoch a odborných zamestnancoch, ktorý v § 26 kariérového poradcu zaraďuje medzi odborné profesie (kategórie) spolu s psychológom, sociálnym pedagógom, špeciálnym pedagógom a ďalšími odbornými kategóriami (profesiami).

(Zmeny v kariérovom poradenstve v systéme regionálneho školstva od 1. 9. 2019, https://www.minedu.sk/karierove-poradenstvo/ )

Ministerstvo školstva, vedy výskumu a športu SR v koncepccepčnom materiáli Zmeny v kariérovom poradenstve od 1.9.2019 stanovilo, že ”*na základe § 135a ods. 1 a 2 školského zákona sa bude činnosť kariérového poradenstva zameriavať v rámci škôl a školských zariadení (materská škola, základná škola, gymnázium, stredná odborná škola, stredná športová škola, škola umeleckého priemyslu, konzervatórium, školský internát, diagnostické centrum, reedukačné centrum, liečebno-výchovné sanatórium) na výkon výchovnej, poradenskej a informačnej činnosti. Ťažisko výkonu diagnostickej činnosti ako aj koordinačnej činnosti (predovšetkým výmena informácií o trhu práce) bude v rámci centier pedagogicko-psychologického poradenstva a prevencie (CPPPaP). Tieto centrá budú taktiež metodicky usmerňovať výkon kariérového poradenstvo v školách a školských zariadeniach v jeho územnej pôsobnosti*”. Zákonom č. 138/2019 Z.z. o pedagogických zamestnancoch a odborných zamestnancoch a o zmene a doplnení niektorých zákonov, sa v § 26, Odsek (1) vymedzujú oblasti činností kariérového poradcu v školskom zariadení výchovného poradenstva a prevencie: **„**Kariérový poradca v školskom zariadení výchovného poradenstva a prevencie v rámci zosúlaďovania kariérového vývinu žiaka s individuálnymi predpokladmi a záujmami žiaka najmä:

1. **a)**vykonáva diagnostickú činnosť predpokladov a záujmov žiaka,
2. **b)**koordinuje poskytovanie a výmenu informácií medzi žiakmi, zákonnými zástupcami, strednými školami a vysokými školami o potrebách trhu práce,
3. **c)**poskytuje informačnú a konzultačnú činnosť, individuálne a skupinové kariérové poradenstvo pre žiakov a ich zákonných zástupcov,
4. **d)**metodicky usmerňuje činnosť kariérového poradenstva v školách a školských zariadeniach,
5. **e)**spolupracuje s inštitúciami koordinácie odborného vzdelávania a prípravy,(podľa § 28 zákona č. 61/2015 Z.z. v znení zákona č. 209/2018 Z.z. ) zamestnávateľmi, strednými školami na území samosprávneho kraja a s vysokými školami.

Odsek(2): Ak ide o kariérového poradcu školského zariadenia výchovného poradenstva a prevencie v sídle kraja ,okrem činností podľa odseku 1, vykonáva koncepčné, metodické a supervízne činnosti vo vzťahu k výkonu kariérového poradenstva v školách a školských zariadeniach výchovného poradenstva a prevencie na území príslušného kraja a podieľa sa na vzdelávaní v oblasti kariérového poradenstva”.

K činnostiam, ktoré sa realizujú hlavne v Centrách, najmä diagnostická a odborná poradenská činnosť, pribudli ďalšie oblasti odborných činností – koordinačno-metodická činnosť a spolupráca so zamestnávateľmi a inými aktérmi na trhu práce, ktoré sa realizujú mimo Centier, najmä v školách. Kľúčovo ide o to, aby sa, obrazne povedané, “*dostal svet práce viac do školy a škola do sveta práce*”, teda aby sa žiaci celoplošne a dlhodobo pripravovali na svet práce, aby sa im svet práce čoraz viac približoval a aby pre nich škola bola len úvodom k celoživotnému vzdelávaniu.